Author: zdeno.kmetek
Last saved by: Chudá Viera
Company: MŠSR

Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport a mládež 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Írsko
Mesto:						Dublin
Vykonaná v dňoch: 				06.-08.3.2013
Prijímajúca organizácia: 			Írske predsedníctvo v rade EÚ                                                                     
Účel cesty:					Neformálne stretnutie riaditeľov športu EÚ  
Spôsob financovania: 		            Ministerstvo školstva, vedy, výskumu 
                                                                       a športu SR a Írske predsedníctvo v rade EÚ    

3. Rámcový program pobytu
06.3.2013
večer – príchod
07.3.2013 
9,30 – 17, 00 h
Konferencia o športe
Téma: Udržateľné financovanie športu
08.3.2013
Neformálne stretnutie riaditeľov športu EÚ
9,00 – 13, 30 h
Úvodné slovo Írskeho predsedníctva v rade EÚ
Aktuálne informácie Európskej komisie,
Informácie o projekte Nature & Sports – Euro´Meet 
Vystúpenia odborníkov k témam:
Výsledky EÚ štúdie o legislatívnych a ekonomických aspektoch transferov hráčov
Udržateľné financovanie športu
Mechanizmus solidarity v rámci športu
Záverečné zhrnutie
odchod delegácií

4. Všeobecné informácie k problematike
Írske predsedníctvo EÚ v úvode stručne informovalo o svojich prioritách v oblasti športu a Európska komisia o aktuálnej práci expertných skupín EÚ a pripravovanej agende blížiaceho sa zasadnutiu rady EÚ. Okrem toho prítomní boli informovaní predstaviteľmi Francúzska a Slovenska o  projekte Nature&Sports – Euro´Meet. Prvý míting v rámci projektu Nature&Sports – Euro´Meet  sa uskutočnil vo Francúzsku v roku 2011 a druhý sa uskutoční na Slovensku od 02.-04.10.2013 v Liptovskom Mikuláši. Pôjde o seminár, na ktorom budú zúčastnení diskutovať o témach týkajúcich sa „outdoorových“ športových aktivít a ich podpory za účelom rozvoja cestovného ruchu v regióne a zároveň ochrany životného prostredia. Viacej informácií o tomto medzinárodnom podujatí v Liptovskom Mikuláši, na ktoré boli srdečne pozvaní všetci prítomní, je možné nájsť na web stránke: www.nature-sports.eu.
Ohľadom problematiky transferu hráčov prezentované boli výstupy zo štúdie, ktorá sa týka predovšetkým prestupov hráčov futbalu. Bolo povedané, že v tejto oblasti možno evidovať dva typy regulácií: regulácia zo strany športových organizácií, predovšetkým medzinárodných, ktorá sa uplatňuje aj na národnej úrovni (národné federácie) a regulácia podľa zákona a pravidiel vyplývajúcich z neho. Regulácia vyplývajúca z národných legislatív má menší dopad na túto oblasť než  regulácia na základe pravidiel medzinárodných organizácii. Keď hovoríme právnej úprave tejto oblasti, je treba podotknúť, že európske právo má výraznejší vplyv na oblasť transferov hráčov, ako je to v prípade národných legislatív. Keďže túto oblasť od polovice osemdesiatych rokov charakterizuje zvyšujúci sa objem financií a ziskov na jednej strane, ale aj nedostatočnej trasparentnosti a výskytu negatívnych javov (nekalý obchod, korupcia, podvody atď) na strane druhej, nastoľuje sa otázka ako túto situáciu zlepšiť. Zo štúdie vyplývajú niekoľko odporúčaní. Poplatky za prestupy by mali byť limitované, ale nie zrušené, zlepšenie distribúcie financií medzi klubmi a finančná transparentnosť, podpora mládežníckeho športu a ochrana menšín a zlepšenie spolupráce s verejnou správou za účelom vypracovania účinnejšieho legislatívneho rámca.
Jednou z priorít Írskeho predsedníctva EÚ je problematika udržateľného financovania športu, ktorá je jednou z prioritných oblastí Pracovného plánu EÚ pre šport na roky 2011-2014. Táto priorita vychádza z evidentných dôkazov o tom, že sektor športu je významným prispievateľom do HDP krajín EÚ. Šport sa výrazne podpisuje pri tvorbe nových pracovných miest a podpore zamestnanosti. Zároveň má pozitívny vplyv na sociálnu kohéziu a „well-being“ spoločnosti, čím prispieva k napĺňaniu cieľov stratégie „Európa 2020“. Dôležitosť ekonomického aspektu športu bol deklarovaný v odporúčaniach rady EÚ pre oblasť športu, ktoré boli schválené ministrami športu EÚ na novembrovom zasadnutí rady, v novembri 2012.
Keďže si Írske predsedníctvo EÚ stanovilo ako jednu z priorít svojho predsedníctva udržateľné financovanie športu, túto tému zaradilo do programu neformálneho stretnutia riaditeľov športu EÚ, ktorému predchádzala konferencia, tiež na túto tému. Na konferencii a predmetnom stretnutí riaditeľov sa hovorilo o nasledovných otázkach: ako je šport v súčasnosti financovaný, o redistribúcii príjmov v rámci športu, o niektorých z výziev týkajúcich sa financovania športu, o skúsenostiach ako medzinárodné športové organizácie financujú šport, uplatňujúc princíp solidarity. Ohľadom problematiky financovania športu na oboch podujatiach sa dôraz kládol na udržateľnosť financií v súčasnej globálnej ekonomickej situácii a udržateľnosť „grassroots“ športových klubov, ktoré pracujú so športovou základňou, predovšetkým s deťmi a talentovanou mládežou.
Expertná skupina EÚ mala mandát od rady EÚ zhodnotiť mechanizmus solidarity v rámci športu v Európe a navrhnúť odporúčania na zváženie do konca roka 2012. Mechanizmus solidarity v oblasti športu je termín, ktorý sa týka redistribúcie finančných prostriedkov z jednej sekcie športu do ďalšej; napríklad z profesionálneho športu do amatérskeho (z elitného do športu pre všetkých), alebo z jedného športu, či športového odvetvia do iného.
Expertná skupina EÚ sa rozhodla na základe „EÚ Štúdie o financovaní „grassroots“ športu v Európe“ urobiť prehľad hlavných smerovaní verejných a súkromných zdrojov financovania športu, ktoré ovplyvňujú takýto mechanizmus. Mala tiež za cieľ identifikovať príležitosti, ktoré prispejú, aby športové hnutie navýšilo finančné zdroje a využilo čo najlepšie verejné a súkromné investície, ako aj poukázať na okolnosti, ktoré ich brzdia v tomto zámere.
Podľa predmetnej štúdie existujú päť hlavných zdrojov, ktoré poskytujú financie „grassroots“ športu, t.j. športovej základni:
-	Výdavky domácností a dobrovoľníctvo
-	Podpora z verejných zdrojov (národná, regionálna a lokálna úroveň)
-	Sponzorstvo, darcovstvo
-	Príjem z daní a poplatky zo štátnych lotérií, stávkovania a prevádzkovateľov hazardných hier
-	Príjem z práv na vysielanie (médiá) organizátorom športového podujatia
Podľa odborníkov potenciálne výzvy, ktoré môžu mať dopad na financovanie „grassroots“ športu zahŕňajú:
-	Zníženie výdavkov domácností na šport z dôvodu neblahej ekonomickej situácie:
-	Krátenie financovania z verejných zdrojov
-	Reštrikcie týkajúce sa politiky/administratívnych zásahov do sponzorstva a reklamy
-	Nedostatok  stimulov za účelom povzbudenia súkromných/filantropických investícií  a sociálnej zodpovednosti spoločností
-	Systémy, ktoré nie sú nastavené tak, aby zachytili výnosy z daní a poplatkov zo štátnych lotérií, stávkovania a prevádzkovateľov hazardných hier
-	Neexistencia, alebo nedostatočná ochrana majiteľských práv v športe
Je treba vziať do úvahy, že  výzvy sa môžu rôzniť a nie všetky sa budú môcť uplatniť v každom z členských štátov. Rešpektujúc autonómiu športu odborníci veria, že mechanizmus solidarity má byť posilnený v praxi a príklady dobrej praxe je treba využiť, najmä pri tvorbe legislatívneho rámca, ktorý umožní športovému hnutiu implementovať tento mechanizmus do reálneho života a činnosti zväzov, či športových klubov.

5. Stručné zhrnutie rokovania
Dôležitosť ekonomického aspektu športu bola deklarovaná v odporúčaniach rady EÚ pre oblasť športu, ktoré boli schválené ministrami športu EÚ na novembrovom zasadnutí rady, v novembri 2012. Sektor športu je významným prispievateľom do HDP krajín EÚ a výrazne sa podpisuje pri tvorbe nových pracovných miest a podpore zamestnanosti. Zároveň má pozitívny vplyv na sociálnu kohéziu, sociálnu inklúziu a „well-being“ spoločnosti, v zmysle podpory zdravia populácie, čím prispieva k napĺňaniu cieľov stratégie „Európa 2020“.
Ohľadom problematiky financovania športu dôraz sa kládol na udržateľnosť financií v oblasti športu aj v neblahých podmienkach súčasnej globálnej ekonomickej situácie. Udržateľnosť financovania bola zdôrazňovaná v súvislosti s činnosťou športových klubov, ktoré pracujú so športovou základňou (grassroots sport). Je treba zabezpečiť kontinuitu podpory „grassroots“ športu a na tento účel využiť všetky dostupné nástroje, ako napríklad viaczdrojové financovanie, ale aj mechanizmus solidarity, ktorý sa týka redistribúcie finančných prostriedkov v rámci sektoru športu, predovšetkým do tej oblasti, alebo športového odvetvia, kde je akútna potreba zabezpečiť udržateľnosť financovania.  
Mechanizmus solidarity má byť posilnený v praxi a príklady dobrej praxe je treba využiť, najmä pri tvorbe legislatívneho rámca, ktorý umožní športovému hnutiu implementovať tento mechanizmus do reálneho života a činnosti zväzov, či športových klubov.

6. Závery a odporúčané závery 
	Pri tvorbe, alebo aktualizácii koncepčného, či legislatívneho rámca týkajúceho sa financovania oblasti športu dávať dôraz na priority na ktorých sa zhodli členské štáty EÚ, predovšetkým na podporu športovej základne, predovšetkým jej finančnej udržateľnosti, využívajúc pritom mechanizmus solidarity. 

7. Osobitne vyhodnotený očakávaný prínos ZPC
Počas stretnutia boli získané poznatky a informácie o dobrej praxi, ktoré budú využité pri tvorbe a aktualizácii koncepcie a zákona o športe.

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 18.3.2013
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal – GR SŠSŠM   ..............................................     

Ing. Elena Malíková – R OVMSŠ  ..................................................